b"\n_START_ARTICLE_\nKotletai\n_START_PARAGRAPH_\nKotletai (pranc. c\xc3\xb4telette, i\xc5\xa1 pranc. c\xc3\xb4te '\xc5\xa1onkaulis')\xc2\xa0\xe2\x80\x93 m\xc4\x97sos ar maltos m\xc4\x97sos patiekalas. Formuojamas plok\xc5\xa1\xc4\x8dias apvalios ar ovalo formos. Kotletais galima vadinti pana\xc5\xa1ia technologija gaminamus patiekalus i\xc5\xa1 kit\xc5\xb3 produkt\xc5\xb3 (\xc5\xbeuvies, pauk\xc5\xa1tienos, ry\xc5\xbei\xc5\xb3, gryb\xc5\xb3, bulvi\xc5\xb3 ir kt.).\n_START_SECTION_\nIstorija\n_START_PARAGRAPH_\nI\xc5\xa1 prad\xc5\xbei\xc5\xb3 kotletu buvo vadinamas tiesiog gabalas m\xc4\x97sos su \xc5\xa1onkauliu (pranc. c\xc3\xb4telette). Nuo XIX a. pabaigos Rusijoje kotletais vis da\xc5\xbeniau imta vadinti far\xc5\xa1o gaminius, o grynos m\xc4\x97sos patiekalus\xc2\xa0\xe2\x80\x93 mu\xc5\xa1tiniais, eskalopais._NEWLINE_Europos virtuv\xc4\x97se kotletu vadinamas plonas m\xc4\x97sos ar pauk\xc5\xa1tienos gabal\xc4\x97lis su kaulu, taip pat kepinys i\xc5\xa1 \xc5\xbeuvies file. Vieni i\xc5\xa1 \xc5\xbeinomiausi\xc5\xb3 yra Milano kotletai (Cotoletta alla milanese)\xc2\xa0\xe2\x80\x93 gruzdintuv\xc4\x97je apskrudintas duonos d\xc5\xbei\xc5\xabv\xc4\x97s\xc4\x97liuose apvoliotas ver\xc5\xa1ienos gabal\xc4\x97lis. \xc5\xa0io patiekalo receptas labai pana\xc5\xa1us \xc4\xaf Vienos \xc5\xa1nicel\xc4\xaf (Scaloppina alla viennese), skirtumas tik tas, kad milani\xc5\xa1kas kotletas kepamas su kauliuku._NEWLINE_Kotletai kepami Australijoje, Naujojoje Zelandijoje, Turkijoje, Amerikoje.\n_START_SECTION_\nGaminimo b\xc5\xabdai\n_START_PARAGRAPH_\nLietuvoje kotlet\xc5\xb3 supratimas ir gaminimas pana\xc5\xa1esn\xc4\x97s \xc4\xaf rusi\xc5\xa1kos virtuv\xc4\x97s gaminius. Tradici\xc5\xa1kai naudojamas m\xc4\x97sos far\xc5\xa1as._NEWLINE_\xc4\xae far\xc5\xa1\xc4\x85 dedami \xc5\xbeali kiau\xc5\xa1iniai, piene mirkytas batonas arba d\xc5\xbei\xc5\xabv\xc4\x97s\xc4\x97liai, smulkinti svog\xc5\xabnai, kartais \xc4\x8desnakas, bulv\xc4\x97s, s\xc5\xabris, pagardinama prieskoniais, druska. D\xc4\x97l patiekalo sultingumo \xc4\xaf far\xc5\xa1\xc4\x85 galima \xc4\xafd\xc4\x97ti nedidel\xc4\xaf kiek\xc4\xaf majonezo._NEWLINE_I\xc5\xa1 far\xc5\xa1o suformuoti kotletai apkepami keptuv\xc4\x97je didel\xc4\x97je ugnyje i\xc5\xa1 abiej\xc5\xb3 pusi\xc5\xb3, neu\xc5\xbedengus. V\xc4\x97liau pabaigiama gaminti u\xc5\xbedengus dang\xc4\x8diu, ant silpnos ugnies. Galima tro\xc5\xa1kinti u\xc5\xbepilus juos pada\xc5\xbeu, grietine ar sultiniu. Dar vienas kotlet\xc5\xb3 gaminimo b\xc5\xabdas\xc2\xa0\xe2\x80\x93 tro\xc5\xa1kinimas garuose orkait\xc4\x97je arba garpuodyje."